เร่งหาแหล่งน้ำบาดาลใหม่ที่ใหญ่ขึ้น ช่วยประชาชนบรรเทาปัญหาภัยแล้งปีนี้
นายศักดิ์ดา วิเชียรศิลป์ อธิบดีกรมทรัพยากรน้ำบาดาล กล่าวว่า เพี่อช่วยเหลือประชาชนบรรเทาปัญหาภัยแล้ง ปี 2565 กรมทรัพยากรน้ำบาดาล เร่งจัดหาน้ำเพื่อการอุปโภคบริโภคให้ประชาชนด้วยการลงพื้นที่สำรวจและเจาะบ่อน้ำบาดาลแหล่งใหม่ๆ ที่ใหญ่ขึ้น เพราะแม้ปกติในหมู่บ้านพื้นที่ชนบทจะมีบ่อบาดาลอยู่แล้ว แต่ระดับน้ำลึกขึ้นเรื่อยๆ หลังมีการนำน้ำขึ้นมาใช้ อุปกรณ์ขุดเจาะที่ท้องถิ่นมีไม่อาจดำเนินการเจาะให้ลึกลงไปได้ ซึ่งส่วนนี้กรมฯ จะเข้าไปช่วย สำหรับประชาชนที่ต้องการขุดเจาะบ่อบาดาลเอง สามารถทำได้แต่ต้องทำเรื่องขออนุญาตขุดเจาะกับกรมทรัพยากรธรรมชาติและสิ่งแวดล้อมจังหวัดนั้นๆ เพื่อให้เจ้าหน้าที่ประเมินพื้นที่ที่ทำการเจาะว่าใกล้แหล่งขยะ ปฏิกูล หรือใกล้โรงงานอุตสาหกรรมหรือไม่ เพื่อให้มั่นใจว่าจะไม่มีน้ำผิวดินที่ไม่บริสุทธิ์ไหลลงไปน้ำบาดาลและคุมการเจาะให้มีมาตรฐานป้องกันชั้นน้ำบาลดาลเสียหาย และเมื่อขุดเจาะเสร็จแล้วการจะใช้น้ำต้องมีการขออนุญาตใช้น้ำก่อน ส่วนจะเสียค่าน้ำหรือไม่ เสียเท่าไหร่ ขึ้นอยู่กับวัตถุประสงค์การนำไปใช้ หากใช้เชิงพาณิชย์ นำไปบรรจุน้ำดื่มขาย หรือเพื่อการค้าต่างๆ ต้องเสียค่าใช้น้ำ แต่หากเป็นการใช้เพื่อการอุปโภคบริโภคและการเกษตรเล็กๆ ในครัวเรือน ไม่ต้องเสียค่าใช้น้ำ แต่ต้องขออนุญาตใช้น้ำก่อน